નવસારી પાલિકાને મળનાર નહેરના પાણીનો જથ્થો વિજલપોરના તળાવમાં ઠલવાતા હોહા થઈ ગઈ હતી. જે પ્રમાણે પાણીનો જથ્થો વિજલપોરના રામનગર તળાવમાં ઠલવાયો તેની કિંમત નક્કી કરી 9.87 લાખ રૂપિયા ચૂકવવાનો પત્ર નવસારી પલિકાએ વિજલપોર પાલિકાને લખ્યો છે. જોકે નવસારી પાલિકાનો 9.87 લાખ રૂપિયા ચૂકવવાના પત્રને જોતા વિજલપોર પાલિકાના અધિકારીઓ-પદાધિકારીઓ ચોંકી ઉઠ્યા હતા. વિજલપોર પાલિકાના સિટી ઈજનેર શશી પટેલના જણાવ્યા મુજબ વિજલપોરની પાણી યોજનાનું કામ જીયુડીસીને સોંપાયું છે અને યોજના રામનગર તળાવ ખાતે કાર્યરત છે. પાણી યોજનાની સોંપણી જીયુડીસીએ વિજલપોર પાલિકાને કરી નથી. જેથી નવસારી પાલિકાએ જે નાણાં વસૂલવાનો પત્ર લખ્યો છે તે જીયુડીસીને મોકલી આપ્યો છે. બીજી તરફ નવસારી પાલિકાના પાણી સમિતિ ચેરમેન ત્રિભોવન ચાવડાએ જણાવ્યુ કે હજુ નાણાં નવસારી પાલિકાને મળ્યા નથી. તાજેતરમાં પાલિકાની સભામાં પ્રશ્ન ઉઠતા બંને પાલિકાના સીઓ રમેશ જોષીએ જણાવ્યું હતું કે નવસારી પાલિકા નાણાંની વસૂલાત કરશે.